Judit Polgár
Judit Polgár, f. 1976, ungarsk skakspiller, siden omkring 1990 verdens ubestridt stærkeste kvindelige skakspiller. I en alder af blot 15 år blev hun i 1991 stormester ved at vinde det ungarske mesterskab foran en række etablerede stormestre. Siden da har hun foretrukket at dyste mod de stærkeste mandlige mestre og har derfor ikke spillet om kvindernes VM. Hun er til stadighed mellem verdens 20 stærkeste skakspillere (begge køn - 2007).
Polgár er den yngste af tre søstre, hvis succes ved skakbrættet er et resultat af en nøje planlagt specialiserende opdragelse. Deres ambitiøse forældre valgte skakspillet til dette pædagogiske eksperiment for ikke som fx inden for kunst eller litteratur at være afhængige af kritikere eller modestrømninger. Judit Polgárs søster Zsuzsa (f. 1969) var 1996-99 kvindelig verdensmester, og hun har med succes åbnet et skakinstitut i New York. Den mellemste søster, Zsofia (f. 1974), er ligeledes en kompetent skakspiller.